Diari Oficial de la Generalitat Valenciana


Sumari del DOGV 7289, del 05-06-2014 (2014/5079)

ORDE 42/2014, de 3 de juny, de la Conselleria d'Educació, Cultura i Esport, per la qual s'establixen els procediments per a l'autorització als centres sostinguts amb fons públics del projecte experimental de contracte-programa subscrit entre estos centres i l'Administració educativa, en què s'inclou el desenrotllament de programes de compensació educativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/06/03/42/dof/vci/html**

### Dades del document

Número de DOGV
:   7289

Data del DOGV
:   05-06-2014

Secció del DOGV
:   I. DISPOSICIONS GENERALS

Número del document
:   2014/5079


Data del document
:   03-06-2014

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament
    * legislació
    * educació especial
    * suport econòmic
    * igualtat de tracte

ORDE 42/2014, de 3 de juny, de la Conselleria d'Educació, Cultura i Esport, per la qual s'establixen els procediments per a l'autorització als centres sostinguts amb fons públics del projecte experimental de contracte-programa subscrit entre estos centres i l'Administració educativa, en què s'inclou el desenrotllament de programes de compensació educativa. [2014/5079]  
La Llei Orgànica 2/2006, de 3 de maig, d'Educació (BOE 106, 04.05.2006), modificada per la Llei Orgànica 8/2013, de 9 de desembre, per a la millora de la qualitat educativa (BOE 295, 10.12.2013), establix en l'article 120 que «en l'exercici de la seua autonomia, els centres poden adoptar experimentacions, plans de treball, formes d'organització, normes de convivència i ampliació del calendari escolar o de l'horari lectiu d'àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, s'imposen aportacions a les famílies ni exigències per a les administracions educatives». A més, en el preàmbul de la llei es considera que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria, i a reduir l'abandó primerenc de l'educació i la formació.  
Entre els principis que inspiren el sistema educatiu, l'esmentada llei recull l'esforç compartit per alumnat, famílies, professorat, centres, administracions, institucions i el conjunt de la societat i de l'autonomia per a establir i adequar les actuacions organitzatives i curriculars en el marc de les competències i responsabilitats que corresponen a l'Estat, a les comunitats autònomes, a les corporacions locals i als centres educatius.  
D'altra banda, en el preàmbul de la Llei Orgànica 8/2013,s'indiquen els principis sobre els quals s'inspira la reforma, que són, fonamentalment, l'augment de l'autonomia dels centres, el reforç de la capacitat de gestió de la direcció dels centres, les avaluacions externes de fi d'etapa, la racionalització de l'oferta educativa i la flexibilització de les trajectòries.  
Així mateix, la Llei Orgànica 2/2006, de 3 de maig, modificada per la Llei Orgànica 8/2013, de 9 de desembre, per a la millora de la qualitat educativa, establix en els capítols I i II del títol II l'atenció a l'alumnat amb necessitat específica de suport educatiu i la compensació de les desigualtats en educació, respectivament. També indica, en l'article 80.1, que les administracions públiques desenrotllaran accions de caràcter compensatori en relació amb les persones, grups i àmbits territorials que es troben en situacions desfavorables i els proveiran dels recursos econòmics i dels suports necessaris.  
Amb la finalitat de complir les disposicions indicades i per a afavorir que cada centre elaborara un pla d'actuació global en aplicació de la seua autonomia, es va publicar l'Orde 42/2013, de 17 de maig, de la Conselleria d'Educació, Cultura i Esport (DOCV 7029, 22.05.2013), per la qual s'establien els procediments per a l'autorització als centres sostinguts amb fons públics del projecte experimental de contracte-programa subscrit entre estos centres i l'Administració educativa, que incloïa el desenrotllament de programes de compensació educativa. A més, l'Orde 10/2014, de 12 de febrer, de la Conselleria d'Educació, Cultura i Esport (DOCV 7214, 14.02.2014), per la qual s'establixen els procediments per a l'autorització als centres públics d'Educació Secundària del projecte experimental de reforç educatiu extraordinari per a la millora de l'èxit escolar Pla Èxit II, en el curs 2013-2014, ha permés ampliar els contractes-programa amb la incorporació d'este projecte experimental.  
  
D'altra banda, l'Orde de 4 de juliol de 2001, de la Conselleria de Cultura i Educació (DOGV 4044, 17.07.2001), regula l'atenció a l'alumnat amb necessitats de compensació educativa a la Comunitat Valenciana en centres d'Educació Infantil (2n cicle), Educació Primària i Educació Secundària Obligatòria, i en l'apartat segon considera alumnat amb necessitats de compensació educativa aquell que «presenta dificultats d'inserció escolar perquè es troba en situació desfavorable, derivada de circumstàncies socials, econòmiques, culturals, ètniques o personals». L'apartat tercer d'esta orde establix com a objectiu «desenrotllar les actuacions que permeten previndre i compensar les desigualtats educatives, perquè l'alumnat amb necessitats de compensació educativa puga fer efectiu el principi d'igualtat en l'exercici del dret a l'educació i, superant la situació de desigualtat, puga assolir els objectius que s'establixen per a cada etapa educativa».  
  
Per a donar continuïtat a les actuacions empreses i reforçar l'autonomia dels centres, és necessari establir una nova convocatòria que facilite l'elaboració d'un pla d'actuació i que permeta incrementar amb l'experiència acumulada l'èxit escolar de l'alumnat, reduir les taxes d'abandó escolar prematur i proporcionar atenció educativa per a la compensació de desigualtats en l'educació.  
  
Els contractes-programa tenen com a finalitat l'èxit escolar, no sols acadèmic, sinó també personal, de manera que tot l'alumnat puga desenrotllar les seues capacitats potencials i es trobe amb la suficient preparació per a emprendre estudis posteriors. S'implanten com una proposta flexible, apta per a ajustar-se a les necessitats de cada centre i a les específiques de l'alumnat escolaritzat. Pel fet que cada centre té unes peculiaritats diferents i els professionals que hi treballen són els que millor coneixen la realitat educativa, s'ha d'afavorir la definició d'objectius específics i l'adopció de mesures singulars en cada un.  
  
D'acord amb el que s'ha exposat anteriorment, tenint en compte els informes preceptius; concedida audiència als òrgans consultius corresponents; vista la proposta de la directora general d'Innovació, Ordenació i Política Lingüística, de data 12 de maig de 2014, en exercici de la potestat reglamentària que reconeix l'article 28.e de la Llei 5/1983, de 30 de desembre, del Consell, i en virtut de l'atribució de competències efectuades pel Decret 19/2012, de 7 de desembre, del president de la Generalitat,  
  
ORDENE  
  
Article 1. Convocatòria  
1. Es convoca el procés per a autoritzar l'aplicació del projecte experimental de contracte-programa per al curs 2014-15 subscrit entre els centres educatius i l'Administració educativa, en què s'inclou l'autorització de programes o mesures de compensació educativa, en els casos previstos per l'Orde de 4 de juliol de 2001, de la Conselleria de Cultura i Educació (DOGV 4044, 17.07.2001).  
2. Per als centres que siguen autoritzats, s'establix el procediment per a la dotació d'hores addicionals en els casos en què corresponga.  
  
  
Article 2. Objecte i descripció del contracte-programa  
1. L'objecte d'esta convocatòria és la subscripció de contractes-programa entre els centres sostinguts amb fons públics i l'Administració educativa, amb la finalitat de:  
a) Incrementar l'èxit escolar de l'alumnat des d'una perspectiva inclusiva.  
b) Millorar les habilitats socials de l'alumnat amb la finalitat d'aconseguir una major integració socioeducativa.  
c) Reduir l'abandó escolar prematur incrementant les taxes d'escolarització en l'educació postobligatòria.  
d) Desenrotllar les actuacions que permeten previndre i compensar les desigualtats en educació, perquè l'alumnat amb necessitats de compensació educativa puga fer efectiu el principi d'igualtat en l'exercici del dret a l'educació i aconseguir la consecució dels objectius establits en l'article quart de l'esmentada Orde de 4 de juliol de 2001.  
  
2. El contracte-programa és un projecte experimental la finalitat del qual és incrementar l'èxit escolar i reduir l'abandó primerenc de l'educació i la formació, a través de la posada en marxa en els centres de programes i mesures adaptats a les seues necessitats.  
El contracte-programa és el document en què es reflectixen:  
- Els compromisos que adquirixen els centres per a aconseguir els objectius específics de millora, arreplegats en els seus plans d'actuació.  
- Els mitjans i suports que facilitarà l'Administració educativa i que es publicaran en la resolució d'esta convocatòria.  
  
  
Article 3. Pla d'actuació per a la millora  
1. Per a aconseguir les finalitats del contracte-programa, els centres educatius ompliran un pla d'actuació per a la millora, d'acord amb el guió de l'annex I, que constarà dels apartats següents:  
  
a) Anàlisi general i diagnòstic de la situació del centre.  
b) Objectius.  
c) Programes i actuacions.  
d) Planificació de l'avaluació.  
e) Consideracions o observacions sobre el projecte.  
2. Els centres podran incorporar en el pla d'actuació per a la millora:  
  
a) Programes que s'adapten a les especificacions incloses en l'annex II, sempre que el centre complisca els requisits que s'establixen en este annex per a cada programa.  
b) Actuacions de disseny general exposades en l'annex II.  
c) Actuacions de disseny propi del centre, segons els apartats que figuren en l'annex II.  
3. Per als centres als quals s'autoritze un contracte-programa, el pla d'actuació per a la millora incorporarà també les mesures de millora proposades pel centre després de l'anàlisi dels resultats de les avaluacions de diagnòstic, en compliment de l'article 13 del Decret 121/2013, de 13 de setembre, del Consell, pel qual es regulen les avaluacions de diagnòstic en els centres educatius sostinguts amb fons públics de la Comunitat Valenciana (DOCV 7111, 16.09.2013), i s'unifiquen totes les actuacions en un únic document.  
4. Les actuacions de formació del professorat previstes pel centre en el pla d'actuació per a la millora s'incorporaran, a més, en el PAF (pla anual de formació permanent del professorat) del centre.  
  
  
Article 4. Integració del contracte-programa en la planificació general del centre i coordinació  
1. El pla d'actuació per a la millora, una vegada autoritzat, s'incorporarà als documents de planificació de l'activitat general del centre juntament amb les altres mesures d'atenció a la diversitat. Este pla s'integrarà en el funcionament general del centre.  
2. Un membre de l'equip directiu coordinarà el funcionament del contracte-programa que s'autoritze i procurarà la màxima implicació de tota la comunitat educativa.  
  
Article 5. Àmbit d'aplicació  
1. El contracte-programa es desenrotllarà en els centres educatius públics i privats concertats de la Comunitat Valenciana que impartixen Educació Infantil (2n cicle), Educació Primària o Educació Secundària Obligatòria, o en centres que impartixen en el curs actual programes de qualificació professional inicial.  
2. Els contractes-programa seran seleccionats segons les especificacions de l'article 8 d'esta orde i podran ser:  
a) De nova implantació, que tindran una duració d'un curs i es podran prorrogar anualment, si és el cas, a través de la convocatòria que s'establisca per a cada curs escolar.  
b) De continuïtat, per als centres que compten amb autorització d'un contracte-programa en el curs 2013-2014. Tindran igualment una duració d'un curs i continuïtat a través de la convocatòria que s'establisca per a cada curs escolar.  
  
Article 6. Sol·licitud, documentació i termini de presentació  
1. Els centres educatius públics i privats concertats de la Comunitat Valenciana que vullguen participar en esta convocatòria hauran d'omplir i presentar la sol·licitud que apareix en l'annex III-A i l'annex III-B d'esta orde. El consell escolar serà informat de la sol·licitud. La sol·licitud comptarà amb l'aprovació del claustre. El termini de presentació finalitzarà el dia 23 de maig de 2014.  
2. Quan el contracte-programa sol·licitat incloga un programa o mesures de compensació educativa, a l'empara del que preveu l'Orde de 4 de juliol de 2001, la sol·licitud s'acompanyarà del llistat d'alumnes amb necessitats de compensació educativa generat pel programa de gestió de centres de Primària o Secundària. El llistat no podrà incloure alumnes amb necessitats específiques de suport educatiu per als quals s'hagen sol·licitat recursos personals complementaris, segons les instruccions de 23 de gener de 2014, de la Direcció General d'Innovació, Ordenació i Política Lingüística, per les quals s'adapta el procediment de sol·licitud de recursos personals complementaris d'educació especial per als centres públics d'Educació Infantil (2n cicle), Educació Primària i Educació Secundària Obligatòria per al curs 2014-2015.  
  
3. El contracte-programa que incorpore en la seua sol·licitud un programa o mesures de compensació educativa disposarà d'un període extraordinari de sol·licitud, en fase extraordinària, fins al 9 de setembre de 2014. En la fase extraordinària només hi podran participar els centres que ja ho hagen fet en la fase ordinària i que compten amb variacions significatives de matrícula, al començament del curs escolar, respecte a l'alumnat amb necessitats de compensació educativa.  
4. El formulari de sol·licitud estarà a disposició dels sol·licitants en la web de la Conselleria d'Educació, Cultura i Esport ?http://www.cece.gva.es/eva/val/programas\_exp.htm?.  
5. Els centres hauran d'omplir per via telemàtica, a través de la web de la Conselleria d'Educació, Cultura i Esport ?http://www.cece.gva.es/eva/val/programas\_exp.htm?, la sol·licitud especificada en l'annex III-A i l'annex III-B.  
El pla d'actuació per a la millora haurà sigut prèviament omplit en la plataforma d'acord amb l'annex I.  
6. Els interessats hauran de presentar la instància de sol·licitud, annex III-A, i l'annex III-B, dirigits al Servici d'Avaluació i Estudis de la Conselleria d'Educació, Cultura i Esport, en el registre general de la Conselleria d'Educació, Cultura i Esport, en els registres generals de les direccions territorials d'Educació, Cultura i Esport o en qualsevol de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Si fent ús d'este dret l'expedient es remet per correu, la sol·licitud haurà de ser presentada en les oficines de correus i haurà de complir el procediment establit en l'article 205.3 del Reglament del servici de correus: les instàncies seran presentades en sobre obert perquè la persona encarregada hi estampe el segell de dates. Haurà de figurar amb claredat el nom de l'oficina i la data de presentació abans de la certificació.  
  
7. La còpia per a l'interessat de la sol·licitud, en què figure la data de registre, serà escanejada i s'adjuntarà en la plataforma telemàtica en el lloc reservat per a tal fi.  
  
Article 7. Comissió de selecció, seguiment i avaluació  
1. Es constituirà una comissió de selecció, seguiment i avaluació la composició de la qual serà la següent:  
President:  
- El subdirector general d'Innovació i Qualitat Educativa o la persona en qui delegue.  
Vocals:  
- L'inspector general d'Educació o la persona en qui delegue.  
- El cap del Servici d'Avaluació i Estudis o la persona en qui delegue.  
- El cap del Servici de Formació del Professorat o la persona en qui delegue.  
- El cap del Servici d'Ordenació Acadèmica o la persona en qui delegue.  
- El cap de Programes d'Innovació i Reformes Experimentals.  
- Un representant de la Subdirecció General de Personal Docent.  
- Un representant de la Subdirecció General de Centres Docents.  
- Els caps dels servicis territorials d'Educació.  
- Els inspectors designats per a la coordinació d'estos programes en cada direcció territorial.  
- Un funcionari de la Direcció General d'Innovació, Ordenació i Política Lingüística, que realitzarà les funcions de secretari de la comissió.  
S'hi podran incorporar, amb veu i sense vot, tants tècnics en la matèria com es consideren necessaris per al correcte desenrotllament de les funcions encomanades.  
2. Les funcions de la comissió de selecció, seguiment i avaluació seran les següents:  
a) Avaluar i seleccionar els plans d'actuació presentats.  
b) Proposar la dotació d'hores addicionals per als centres seleccionats, d'acord amb la disponibilitat pressupostària.  
c) Realitzar el seguiment i l'avaluació del pla d'actuació incorporat en el contracte-programa, a partir de les informacions proporcionades pel centre educatiu, de l'inspector o inspectora del centre i de l'assessor o assessora del Centre de Formació, Innovació i Recursos Educatius (CEFIRE) que haja coordinat les activitats de formació desenrotllades.  
  
3. Una vegada elaborades les propostes indicades en l'apartat anterior, l'òrgan instructor es reunirà amb un representant de cadascun dels sindicats que componen la mesa d'educació i un representant de cadascuna de les principals patronals de l'ensenyança privada concertada per a informar dels resultats de les deliberacions de la comissió de selecció, seguiment i avaluació. A partir de l'esmentada reunió s'elaborarà una acta que s'adjuntarà a la proposta elaborada per la comissió.  
  
Article 8. Criteris de selecció  
1. La comissió de selecció, seguiment i avaluació, prevista en l'apartat anterior, elaborarà la proposta de contractes-programa de centres públics i centres privats concertats seleccionats i la d'exclosos i especificarà, en este cas, el motiu de l'exclusió. L'esmentada proposta, d'acord amb l'informe realitzat per la Inspecció d'Educació, indicarà els programes que s'autoritzen, d'acord amb els requisits establits en l'annex II.  
2. La comissió transmetrà la proposta elaborada al Servici d'Avaluació i Estudis, que com a òrgan instructor l'elevarà al titular de la direcció general competent en matèria d'innovació educativa perquè l'autoritze.  
3. La comissió de selecció, seguiment i avaluació informarà de les puntuacions obtingudes per les sol·licituds rebudes:  
a) Dels contractes-programa de continuïtat, mitjançant la mitjana aritmètica entre la puntuació atorgada per l'òrgan instructor, la de l'informe de la Inspecció d'Educació a la sol·licitud i la de l'informe d'Inspecció d'Educació al seguiment realitzat.  
b) Dels contractes-programa de nova implantació, per mitjà de la mitjana aritmètica entre la puntuació atorgada per l'òrgan instructor i la de l'informe de la Inspecció d'Educació a la sol·licitud.  
4. Se seleccionaran aquelles sol·licituds que assolisquen el 50 % de la puntuació màxima possible.  
5. La puntuació atorgada per l'òrgan instructor i la puntuació assignada per la Inspecció d'Educació a la sol·licitud serà la resultant de l'aplicació dels següents criteris de valoració:  
a) Grau de necessitat del centre d'acord amb les dades generals i el diagnòstic de la seua situació (fins a 30 punts):  
- Característiques de l'alumnat (fins a 10 punts).  
- Resultats dels processos d'avaluació externs i interns (fins a 10 punts).  
- Característiques de l'entorn del centre (fins a 10 punts).  
b) Adequació del pla d'actuació a les característiques i objectius que es pretenen aconseguir; mecanismes de seguiment i avaluació proposats (fins a 30 punts):  
- Coherència entre el diagnòstic i les mesures proposades (fins a 10 punts).  
- Implicació del professorat del centre, en la qual es valorarà especialment la realització de les actuacions d'atenció directa a l'alumnat per part del professorat amb destinació definitiva en el centre (fins a 10 punts).  
- Grau d'acord aconseguit en el claustre per a la participació en el programa (fins a 5 punts).  
- Procediments de seguiment i d'avaluació establits (fins a 5 punts).  
  
c) Valoració dels programes i actuacions previstos amb la següent distribució, o de forma ponderada en el cas dels centres que no proposen actuacions en tots els apartats (fins a 40 punts):  
- Actuacions d'atenció a l'alumnat i de millora en l'organització del centre (fins a 20 punts).  
- Actuacions per a la millora de la participació i la implicació de les famílies (fins a 10 punts).  
- Actuacions en relació amb l'entorn del centre (fins a 5 punts).  
- Actuacions per a la millora de la coordinació i la formació del professorat (fins a 5 punts).  
6. La puntuació de l'informe de seguiment elaborat per la Inspecció d'Educació serà la resultant de l'aplicació dels criteris següents:  
  
a) Valoració de les actuacions aplicades (fins a 30 punts):  
- Grau de desenrotllament de les actuacions realitzades respecte al pla (fins a 10 punts).  
- Idoneïtat de les actuacions per als objectius proposats (fins a 10 punts).  
- Implicació del professorat i l'equip directiu, en la qual es valorarà especialment la realització de les actuacions d'atenció directa a l'alumnat per part del professorat amb destinació definitiva en el centre (fins a 10 punts).  
b) Valoració de la continuïtat del programa (fins a 70 punts):  
- Existència de temporalització i compliment (fins a 10 punts).  
  
- Adequació d'hores assignades per al desenrotllament del programa (fins a 25 punts).  
- Valoració general del pla (fins a 35 punts).  
  
Article 9. Dotació d'hores addicionals  
1. La direcció general competent en matèria de centres i personal docent dotarà les hores addicionals concedides als centres autoritzats per la direcció general competent en matèria d'innovació educativa per al desenrotllament del contracte-programa.  
2. Per a realitzar la proposta d'assignació d'hores addicionals, la comissió tindrà en compte les propostes elaborades per les direccions territorials amb competències en matèria d'educació, els informes de la Inspecció d'Educació, el pla d'actuació i els recursos propis del centre per al curs 2014-2015.  
3. Als centres privats concertats se'ls podran assignar hores addicionals únicament quan s'autoritze un programa o mesures de compensació educativa o un programa d'acollida al sistema educatiu.  
4. Per a l'elaboració de la proposta d'assignació d'hores addicionals als centres el contracte dels quals haja sigut seleccionat, la comissió de selecció, seguiment i avaluació prioritzarà els plans d'actuació que atenguen el reforç curricular i la intervenció directa amb l'alumnat per a la millora de l'èxit escolar.  
5. A més, la comissió de selecció, seguiment i avaluació, en l'elaboració de la proposta d'assignació d'hores addicionals als centres el contracte dels quals haja sigut seleccionat, tindrà una especial consideració per als centres que incloguen programes o mesures de compensació educativa en el pla d'actuació, per trobar-se dins del que preveu l'Orde de 4 de juliol de 2001, i per als centres catalogats com a CAES.  
  
  
Article 10. Autorització del contracte-programa  
1. La direcció general competent en matèria d'innovació educativa resoldrà la present convocatòria en el termini màxim de tres mesos i la publicarà en el Diari Oficial de la Comunitat Valenciana. En la resolució constarà la relació de centres autoritzats per a l'aplicació del projecte experimental de contracte-programa, amb la indicació de les hores addicionals concedides, així com els centres exclosos, juntament amb els motius d'exclusió.  
2. L'Administració educativa, a través de la direcció general competent en matèria d'innovació, i cada un dels centres seleccionats firmaran el seu contracte-programa, en el qual es manifestaran els acords convinguts entre ambdós parts.  
  
Article 11. Assignació de recursos econòmics  
Per al finançament de les actuacions dels centres que siguen autoritzats, i segons disponibilitat pressupostària, està prevista la publicació d'una orde de la Conselleria d'Educació, Cultura i Esport, per la qual s'establirà el procediment per a l'assignació de recursos econòmics als centres de titularitat pública, i es convocaran ajudes econòmiques destinades als centres privats concertats autoritzats per al desenvolupament del projecte experimental de contracte-programa subscrit entre els centres i l'Administració educativa, en què s'inclou el desenrotllament de programes de compensació educativa.  
Després de la publicació de la resolució en què figuraran els centres autoritzats per a la posada en marxa del projecte experimental de contracte-programa, els centres de titularitat pública autoritzats podran sol·licitar l'assignació de recursos econòmics per al desenrotllament de les actuacions previstes en el seu pla d'actuació, els centres privats concertats podran sol·licitar ajudes econòmiques per a tal fi.  
  
Article 12. Seguiment i avaluació  
1. Els centres educatius comptaran amb el suport i l'assessorament de la Inspecció d'Educació i del CEFIRE corresponent per a l'elaboració, desenrotllament, seguiment i avaluació del pla d'actuació per a la millora.  
2. Els centres realitzaran el seguiment i l'avaluació del seu pla d'actuació i en finalitzar el curs escolar presentaran una memòria, d'acord amb el guió que s'elabore, que inclourà l'avaluació del desenrotllament i els resultats aconseguits en el pla d'actuació segons els indicadors que figuren en el seu contracte-programa.  
3. Els centres podran modificar el seu pla d'actuació per a la millora al llarg del curs escolar amb la finalitat d'adaptar-lo tant a nous informes de resultats de la seua avaluació diagnòstica com a altres informacions derivades del seguiment d'este pla.  
4. Les causes per les quals es podran modificar els plans d'actuació per a la millora dels centres podran ser:  
a) Adaptació del pla als recursos assignats.  
b) Recepció de l'informe d'avaluació diagnòstica que justifique esta modificació.  
c) Emissió d'informe del Servici d'Inspecció que requerisca la modificació del pla.  
d) Emissió d'informe de la direcció general competent en matèria d'innovació educativa en què es requerisca la modificació del pla.  
  
5. Qualsevol modificació realitzada en el pla d'actuació per a la millora haurà de comunicar-se a la Inspecció d'Educació corresponent i a la direcció general competent en matèria d'innovació educativa, perquè la supervise.  
6. La dotació d'hores addicionals per als centres estarà associada a la posada en marxa del pla d'actuació previst. Estos recursos no tindran caràcter definitiu i estaran condicionats per la renovació del contracte-programa i vinculats al compliment dels objectius marcats.  
  
  
Article 13. Compromisos de l'Administració educativa  
1. L'Administració educativa adquirix els següents compromisos davant dels centres seleccionats:  
a) Dotar els centres de recursos complementaris per a l'aplicació del pla d'actuació.  
b) Assessorar els centres en el disseny, desenrotllament i seguiment del pla.  
c) Afavorir l'autonomia dels centres educatius per a adaptar l'organització del centre a les necessitats de l'alumnat: disseny d'agrupaments, organització d'horaris i tasques docents, connexió interdisciplinària del currículum i desenrotllament de les diferents mesures previstes en el pla d'actuació.  
d) Potenciar la participació de la comunitat educativa per al desenrotllament del pla d'actuació previst.  
e) Establir mecanismes de seguiment i avaluació en col·laboració amb els centres educatius.  
f) Promoure acords entre les administracions educatives i les administracions locals per a incrementar la relació dels centres amb el seu entorn social i institucional.  
g) Establir acords o convenis amb altres institucions per al desenrotllament de les actuacions previstes en el pla.  
h) Afavorir models de formació en el centre educatiu dirigits a la innovació i reflexió sobre les millors pràctiques, amb la finalitat d'incrementar l'èxit escolar de l'alumnat.  
i) Fomentar la formació dirigida als equips directius per a garantir el lideratge educatiu en el desenrotllament del pla d'actuació per a la millora.  
j) Facilitar la coordinació en xarxa dels centres participants promovent l'intercanvi d'experiències.  
2. L'Administració educativa, amb la petició raonada de la direcció del centre de titularitat de la Generalitat i la sol·licitud i conformitat de la persona interessada prèvies, podrà adscriure, en comissió de servici, per mitjà del procediment que s'establisca, per a cada curs escolar, el professorat funcionari de carrera que es considere necessari per a l'aplicació de les actuacions aprovades del pla d'actuació per a la millora autoritzat.  
  
Article 14. Inspecció d'Educació  
La Inspecció d'Educació supervisarà, dins de les seues competències, el funcionament correcte del pla d'actuació per a la millora i emetrà els informes corresponents a la direcció general competent en matèria d'innovació educativa.  
  
Article 15. Reconeixement i certificació  
1. Quan finalitze cada curs escolar, la direcció del centre proposarà a la comissió de selecció, seguiment i avaluació la relació de professorat participant a qui es considere que s'haurà de reconéixer un determinat nombre d'hores de formació, en funció de les activitats realitzades i dels recursos concedits.  
2. La comissió de selecció, seguiment i avaluació, a partir de la proposta de la direcció dels centres seleccionats i d'acord amb els informes de l'inspector o inspectora del centre i de l'assessor o assessora del CEFIRE corresponent, podrà assignar a cada un dels professors o professores participants les hores de formació corresponents d'acord amb les instruccions que s'elaboren, atés que este programa d'innovació educativa s'ajusta al que preceptua l'Orde 65/2012, de 26 d'octubre, de la Conselleria d'Educació, Cultura i Esport, per la qual s'establix el model de formació permanent del professorat i el disseny, reconeixement i registre de les activitats formatives (DOCV 6893, 31.10.2012).  
  
3. El Servici de Formació del Professorat, al final de cada curs escolar, a proposta del Servici d'Avaluació i Estudis, expedirà el certificat corresponent.  
4. La conselleria competent en matèria d'educació podrà divulgar, en col·laboració amb els centres, les pràctiques de referència que es desenrotllen en este programa.  
  
DISPOSICIONS ADDICIONALS  
  
Primera. Compensació educativa  
1. Els centres educatius públics o privats concertats que complisquen els requisits establits en l'Orde de 4 de juliol de 2001 (DOGV 4044, 17.07.2001) establiran programes o mesures de compensació educativa, incorporats al seu contracte-programa.  
2. Els centres catalogats com a CAES sol·licitaran la dotació dels recursos complementaris adequats a les seues necessitats participant en la present convocatòria de contracte-programa.  
3. La Inspecció d'Educació revisarà en cada cas que el centre continua complint els requisits establits en l'Orde de 4 de juliol de 2001 per a ser catalogat com a centre CAES. La direcció territorial competent en matèria d'educació podrà proposar noves catalogacions de CAES, d'ofici o amb la sol·licitud prèvia del centre, sempre que complisquen els requisits establits en l'orde abans esmentada. També, en cas d'incompliment dels requisits, la direcció territorial podrà proposar, d'ofici o a instància de part, la revocació d'esta catalogació.  
  
4. La determinació de les necessitats de compensació educativa de cada alumne o alumna serà realitzada pels servicis psicopedagògics escolars o els gabinets psicopedagògics autoritzats en els nivells d'Educació Infantil (2n cicle) i Primària, i pels departaments d'orientació, o per qui tinga atribuïdes les seues funcions, en l'etapa d'Educació Secundària Obligatòria, tenint en compte la informació elaborada pels corresponents servicis socials municipals i, si és necessari, els servicis socials de protecció de menors de la conselleria competent en l'esmentada matèria.  
5. Haurà d'existir el corresponent informe de determinació de necessitats de compensació educativa de tot l'alumnat amb necessitats de compensació educativa. Per a això s'utilitzarà el model que figura en l'annex IV. L'esmentat informe quedarà custodiat en la secretaria del centre que desenrotlle este programa.  
  
Segona. Llocs d'especial dificultat  
En els centres que s'autoritzen programes o mesures de compensació educativa, els directors podran proposar la consideració de llocs d'especial dificultat per a aquells casos en què les tasques desenrotllades puguen ser considerades així. En aquest cas, el director del centre remetrà la proposta motivada, abans del 30 de setembre, al Servici d'Avaluació i Estudis, que, després de sol·licitar l'informe corresponent a la Inspecció, la remetrà a la direcció general competent en matèria de personal docent perquè l'esmentada consideració siga tinguda en compte als efectes oportuns.  
  
Tercera. Delegació  
Es delega en la directora general d'Innovació, Ordenació i Política Lingüística i en el director general de Centres i Personal Docent, en l'àmbit de les seues competències, les facultats d'adoptar les mesures oportunes per al compliment d'esta orde, i de resoldre i notificar totes les incidències que es plantegen a l'hora d'interpretar-la i executar-la.  
  
DISPOSICIÓ FINAL  
  
Única. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 3 de juny de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Guió per a l'elaboració del pla d'actuació per a la millora  
  
Este document s'omplirà per via telemàtica utilitzant els mitjans facilitats pel servidor d'informació de la conselleria competent en matèria d'educació.  
  
1. Anàlisi general i diagnòstic de la situació del centre  
Es faran constar les dades generals del centre, els resultats acadèmics dels cursos 2011-2012 i 2012-2013, els resultats de l'avaluació diagnòstica dels anys 2012 i 2013, les dades de l'alumnat del centre que consten en l'annex III-B, el diagnòstic de la situació del centre, el nombre de professors definitius implicats en els programes i actuacions del contracte-programa i el percentatge que representen respecte al total de professorat de l'etapa.  
  
2. Objectius  
Es definiran fins a un màxim de 10 objectius per a la totalitat del projecte.  
  
3. Programes  
S'incorporaran al pla d'actuació per a la millora els programes que es preveuen desenrotllar, tant amb recursos propis com amb recursos addicionals, per a la consecució dels objectius seleccionats, indicant les hores addicionals sol·licitades per al desenrotllament dels programes.  
  
3.1. Compensació educativa  
S'oferix la possibilitat de triar entre el desenrotllament d'un programa o mesures de compensació educativa, en funció de si el nombre d'alumnat amb necessitats de compensació educativa arriba al 20 % del total d'alumnat del centre. En qualsevol cas, es descriuran les actuacions, indicant si van dirigides a les famílies, a l'entorn, al professorat o a l'alumnat, i en este últim cas els nivells, àrees o matèries en què s'intervindrà i la temporalització.  
3.2. Èxit II. Programa de reforç educatiu extraordinari per a la millora de l'èxit escolar en centres públics  
S'assenyalarà l'acompanyament escolar i/o el reforç educatiu de matèries instrumentals fora de l'horari escolar que es pretenga desenrotllar.  
3.2.A. Acompanyament escolar. Els centres de Primària i Secundària públics que vullguen aplicar este programa indicaran si han realitzat actuacions d'acompanyament escolar durant el curs 2013-2014. També es farà constar el total de grups sol·licitats, l'etapa i els nivells, el total d'alumnat participant i el percentatge d'alumnat participant respecte al total de l'etapa. Per a sol·licitar el programa es necessita un mínim de dos grups i de huit alumnes per grup.  
3.2.B. Reforç educatiu en matèries instrumentals dirigit a centres públics d'Educació Secundària. S'indicarà si el centre ha realitzat el pla Èxit II durant el curs 2013-2014. També es farà constar el nombre de grups sol·licitats, tenint en compte que cada grup ha de comptar amb un mínim de 10 i un màxim de 15 alumnes. Així mateix, s'indicarà el total d'alumnat participant i el percentatge respecte al total de l'alumnat de l'etapa. Per a cada grup s'especificarà el nivell o nivells en què s'aplicarà el programa, els àmbits que cal reforçar i el nombre d'hores setmanals de cada àmbit.  
3.3. Programa d'acollida al sistema educatiu (PASE)  
Es farà constar el nombre d'alumnat amb perfil PASE previst per al curs 2014-2015 de quint i sext de Primària i de tots els cursos d'ESO. De cada alumne s'especificarà nom i cognoms, any de naixement, data d'escolarització a la Comunitat Valenciana, data d'escolarització en altres comunitats autònomes, país de procedència, llengua materna (L1), si ha tingut escolarització prèvia, curs a què s'adscriu i altres observacions, si és procedent.  
D'acord amb això, es podrà constituir una aula PASE, indicant els criteris generals per a la incorporació gradual de l'alumnat al grup de referència. En cas de no constituir una aula PASE, es podrà optar per incorporar mesures per a superar les barreres lingüístiques i socioculturals de l'alumnat amb desconeixement de les llengües oficials. En cada actuació s'indicarà si va dirigida a les famílies, a l'entorn, al professorat o a l'alumnat, i en este últim cas també s'indicaran els nivells, les àrees o matèries i la temporalització.  
3.4. Programa de suport i reforç (PSR)  
Dirigit a centres públics d'Educació Secundària que tinguen autoritzat este programa des del curs 2012-2013. Els centres seleccionaran les línies d'actuació, d'acord amb els criteris establits en la convocatòria per la qual es va autoritzar el programa. En cada actuació que calga desenrotllar, pertanyent a les línies del PAR, s'indicarà si va dirigida a les famílies, a l'entorn, al professorat o a l'alumnat, i en este últim cas els nivells, àrees o matèries i temporalització.  
  
4. Actuacions de disseny general  
De les actuacions proposades se'n triaran les que s'implantaran en el pla d'actuació per a la millora i es faran constar les hores addicionals sol·licitades.  
En cada actuació caldrà indicar si esta pertany a l'àmbit de l'increment de l'èxit escolar i de la integració socioeducativa de l'alumnat o a l'àmbit de la disminució de l'abandó escolar prematur i reducció de l'absentisme.  
4.1. Actuacions per a la millora de l'èxit escolar i la prevenció de l'abandó escolar prematur  
Es descriurà cada actuació i s'indicaran els nivells, àrees o matèries, temporalització, nombre d'alumnat i percentatge respecte al total de l'etapa.  
4.2. Actuacions per al foment de la participació de les famílies  
Es descriurà cada actuació i s'indicaran la temporalització, el nombre de famílies participants i el percentatge que representen respecte al total del centre.  
4.3. Actuacions relacionades amb l'entorn  
Es descriurà cada actuació i s'indicarà la temporalització.  
4.4. Actuacions relacionades amb el professorat  
Es descriurà cada actuació i s'indicaran la temporalització, el nombre de professors participants i el percentatge de professorat participant respecte al total del centre.  
  
5. Actuacions de disseny propi del centre  
Es podran descriure, amb les especificacions del punt anterior, un màxim de quatre actuacions dirigides a l'alumnat, i un màxim de dos actuacions dirigides a les famílies, dos relacionades amb l'entorn i dos amb la formació i coordinació del professorat.  
Caldrà indicar si cada actuació pertany a l'àmbit de l'increment de l'èxit escolar i de la integració socioeducativa de l'alumnat o a l'àmbit de la disminució de l'abandó escolar prematur i reducció de l'absentisme.  
Es faran constar igualment les hores addicionals sol·licitades de les actuacions proposades pels centres.  
  
6. Planificació de l'avaluació  
6.1. Avaluació del procés d'aplicació del pla d'actuació per a la millora  
6.2. Avaluació dels resultats del pla d'actuació per a la millora  
Per a cada objectiu d'este pla s'establiran indicadors d'èxit i els seus corresponents factors de mesurament.  
  
7. Observacions  
En este apartat s'inclouran, si és necessari, aclariments o observacions que milloren la comprensió del desenrotllament del contracte-programa.  
  
  
ANNEX II  
Programes i actuacions del pla d'actuació per a la millora  
  
Programes integrats en el pla d'actuació  
  
1. Compensació educativa  
1. Els programes i mesures de compensació educativa tenen com a finalitat desenrotllar les actuacions que permeten previndre i compensar les desigualtats en educació perquè l'alumnat amb necessitats de compensació educativa puga fer efectiu el principi d'igualtat en l'exercici del dret a l'educació.  
2. És destinatari d'estos programes l'alumnat amb necessitats de compensació educativa determinades en l'informe corresponent (annex IV), és a dir, l'alumnat que presenta dificultats d'inserció escolar perquè es troba en situació desfavorable, derivada de circumstàncies socials, econòmiques, culturals, ètniques o personals. Estes necessitats de compensació educativa poden estar causades per:  
a) La incorporació tardana al sistema educatiu.  
b) El retard en l'escolarització o el desconeixement dels idiomes oficials de la Comunitat Valenciana per ser immigrant o refugiat.  
c) La pertinença a minories ètniques o culturals en situació de desavantatge social.  
d) L'escolarització irregular per itinerància familiar o per abandons educatius reiterats o periòdics.  
e) La residència en zones socialment, culturalment o econòmicament desfavorides.  
f) La dependència d'institucions de protecció social del menor.  
g) L'internament en hospitals o hospitalització domiciliària de llarga duració per prescripció facultativa.  
h) Les inadaptacions al medi escolar i a l'entorn educatiu.  
3. Els centres educatius públics o privats concertats que complisquen els requisits establits en l'Orde de 4 de juliol de 2001 (DOGV 4044, 17.07.2001) podran sol·licitar la inclusió d'un programa de compensació educativa en el contracte-programa quan compten amb més del 20 % de l'alumnat amb necessitats de compensació educativa. En el cas en què el percentatge siga inferior al 20 %, el centre podrà incorporar al contracte-programa mesures de compensació educativa.  
4. Les actuacions previstes en el programa o les mesures de compensació educativa tindran caràcter inclusiu i garantiran la continuïtat del procés educatiu de l'alumnat en cursos posteriors.  
5. Les actuacions es definiran per a assolir algun dels següents objectius:  
a) Facilitar la integració social i educativa de tot l'alumnat i contrarestar els processos d'exclusió social i cultural.  
b) Afavorir l'educació intercultural de tot l'alumnat i potenciar els múltiples i diferents valors que aporten les distintes cultures.  
  
c) Potenciar la participació solidària dels membres de la comunitat educativa i del conjunt de la societat per a fomentar la convivència i previndre situacions de conflicte.  
d) Informar i assessorar les famílies i els tutors legals per a facilitar l'escolarització adequada de les seues filles i dels seus fills.  
e) Garantir l'escolarització de l'alumnat amb necessitats de compensació educativa en condicions d'igualtat d'oportunitats.  
f) Evitar l'abandó escolar de l'alumnat que es troba en situació de desavantatge socioeducatiu.  
g) Fomentar el desenrotllament de programes d'adquisició de la llengua d'acollida.  
  
2. Èxit II. Programa de reforç educatiu extraordinari per a la millora de l'èxit escolar en centres públics  
Els programes de reforç educatiu extraordinari es realitzen fora de l'horari lectiu utilitzant estratègies de motivació, individualització i seqüenciació dels aprenentatges.  
Tenen com a finalitat potenciar l'autoestima en l'alumnat amb dificultats d'aprenentatge per a facilitar-los la integració escolar, oferir-los una guia i una orientació educativa personalitzada després del seu horari lectiu per a millorar les estratègies d'aprenentatge i desenrotllar actituds i hàbits d'organització del temps i constància en el treball. Es procurarà també fomentar l'hàbit lector i millorar l'adquisició de coneixements i destreses en les àrees instrumentals.  
La participació de l'alumnat en estos programes serà voluntària i necessitarà, en qualsevol cas, el compromís i l'autorització expressa de la família.  
La direcció del centre seleccionarà l'alumnat participant d'acord amb els criteris proposats per la comissió de coordinació pedagògica i aprovats en el claustre.  
La relació de l'alumnat de cada grup, els criteris i informes realitzats, i les autoritzacions i compromisos de participació de les famílies seran custodiats pel centre.  
La programació de l'activitat es realitzarà sota la coordinació de la direcció del centre a partir de les indicacions acordades en la comissió de coordinació pedagògica.  
Els centres podran actuar dins del pla Èxit II en dos modalitats:  
  
Acompanyament escolar, que pot aplicar-se en Primària i en Secundària, per a un tractament general de les dificultats d'aprenentatge de l'alumnat que no té suport suficient en l'entorn familiar.  
Reforç educatiu per a la superació de les dificultats d'aprenentatge de l'alumnat de les matèries instrumentals, que s'aplicarà en centres públics d'Educació Secundària Obligatòria.  
2.A. Acompanyament escolar  
1. El programa d'acompanyament escolar tindrà com a finalitat ampliar les possibilitats educatives de l'entorn i la participació de les famílies, facilitar la millora dels aprenentatges i l'èxit escolar de l'alumnat i propiciar la integració escolar i la cohesió social.  
  
2. Alumnat participant i estructura del programa  
2.1. Podrà participar en este programa l'alumnat del segon i tercer cicle d'Educació Primària i l'alumnat d'Educació Secundària Obligatòria:  
- En desavantatge des del punt de vista educatiu.  
- Amb dificultats en l'aprenentatge, sobretot en les àrees instrumentals.  
- Amb hàbits de treball insuficients.  
- Les famílies del qual no poden prestar un suport suficient en l'activitat escolar, però que adquirixen el compromís explícit de col·laborar amb el centre i garantir l'assistència al programa.  
2.2. La direcció, d'acord amb els criteris establits pel claustre i amb les característiques del centre, organitzarà un mínim de dos grups d'almenys huit alumnes per grup, del perfil descrit, que seran proposats pel professorat i comptaran amb l'autorització de participació i el compromís de les seues famílies.  
2.3. Els grups treballaran fora de l'horari lectiu, preferentment de manera simultània, dos dies a la setmana durant dos hores diàries, o bé quatre dies a la setmana durant una hora diària.  
2.4. Durant l'horari assignat al programa, l'alumnat no sols realitzarà activitats de reforç educatiu relacionades amb l'àmbit acadèmic, sinó que convé que participe també en activitats extraescolars, organitzades, si és el cas, en col·laboració amb l'ajuntament, les associacions de mares i pares o altres entitats de l'entorn.  
  
3. Podran sol·licitar la inclusió de l'acompanyament escolar en el seu contracte-programa els centres públics que compten amb un nombre suficient d'alumnat amb les característiques descrites en el punt 2.1 d'este apartat, de manera que es puguen organitzar els grups descrits en el punt 2.2.  
2.B. Reforç educatiu de les matèries instrumentals  
1. Este reforç té com a finalitat ampliar les possibilitats educatives per a augmentar l'èxit escolar de l'alumnat en l'Educació Secundària Obligatòria, a més d'incrementar les taxes de graduació en esta etapa, per mitjà de l'atenció a l'alumnat amb dificultats d'aprenentatge en les matèries instrumentals.  
2. Alumnat participant i estructura del programa  
2.1. Este programa s'aplicarà a l'alumnat d'Educació Secundària Obligatòria quan:  
- Presente dificultats d'aprenentatge en els cursos anteriors, sobretot en les àrees instrumentals, i hàbits de treball insuficients.  
- Es trobe en risc evident de no assolir els objectius i competències bàsics, malgrat les mesures ja aplicades.  
- Mostre actitud favorable a la participació en les activitats de reforç proposades i compte amb l'acceptació i compromís per a participar en el programa realitzada de forma expressa per la família.  
2.2. La proposta d'incorporació d'un alumne a este reforç partirà d'un informe del tutor amb la informació aportada per l'equip docent. En l'esmentada proposta s'indicaran les necessitats de reforç de l'alumnat, amb indicació dels àmbits i àrees que haurà de reforçar cada alumne.  
2.3. Els centres organitzaran grups de reforç educatiu extraordinari associats a un o més nivells de l'etapa. Cada grup comptarà amb un total d'entre 10 i 15 alumnes, que es podrà reduir a 8 en el cas dels centres catalogats com a centres d'acció educativa singular (CAES).  
  
2.4. L'activitat dels grups s'organitzarà en àmbits: àmbit científic i àmbit sociolingüístic. Cadascun d'estos àmbits atendrà prioritàriament, segons corresponga, al reforç de les àrees instrumentals de Matemàtiques, Castellà: llengua i literatura i Valencià: llengua i literatura, i es podran reforçar la resta d'àrees, amb prioritat en l'atenció a les llengües estrangeres.  
2.5. Els grups realitzaran l'activitat fora de l'horari lectiu, en dos o quatre dies, de dilluns a divendres i opcionalment els dissabtes. El nombre d'hores per àmbit, en cada grup, serà de dos i mitja setmanals.  
  
3. Podran sol·licitar la inclusió del reforç educatiu de les matèries instrumentals en el seu contracte-programa els centres públics d'Educació Secundària que compten amb un nombre suficient d'alumnat amb les característiques descrites en el punt 2.1 d'este apartat, de manera que es puguen organitzar els grups descrits en el punt 2.3.  
  
3. Programa d'acollida al sistema educatiu (PASE)  
1. El programa PASE és una mesura de suport temporal que desenrotlla el centre per a l'acollida i la integració de l'alumnat estranger de nova incorporació al sistema educatiu de la Comunitat Valenciana, amb la finalitat de facilitar la superació dels problemes inicials, tant les carències lingüístiques com curriculars, que dificulten la ràpida integració escolar. El programa PASE s'aplicarà quan este alumnat no trobe resposta en les altres mesures d'atenció a la diversitat o de compensació educativa que hi ha en el centre.  
2. Alumnat participant i estructura del programa  
a) El programa PASE implica una metodologia que integra els aprenentatges lingüístics amb els continguts de les àrees i matèries del currículum, com a mitjà eficaç d'aprendre llengua, desenrotllar el pensament i adquirir coneixements.  
b) Amb caràcter general, el programa PASE tindrà una duració per a l'alumne o l'alumna que no excedirà d'un curs escolar.  
c) L'alumnat que participe en el programa estarà adscrit al grup de referència que li corresponga. En cap cas, tot l'alumnat del programa estarà adscrit al mateix grup.  
d) L'alumnat cursarà els àmbits o àrees específics del programa i completarà l'horari en el grup de referència. L'esmentat alumnat s'anirà incorporant a la resta d'àrees o matèries de forma progressiva a mesura que vaja adquirint les competències corresponents segons el criteri del professorat del programa.  
e) El professorat que impartisca el programa actuarà de manera coordinada amb el professorat dels grups de referència del seu alumnat, recolzarà l'adequada integració de l'alumnat en el grup de referència i realitzarà el seguiment en el procés d'incorporació al programa dels alumnes.  
3. Podran sol·licitar la inclusió d'un programa d'acollida al sistema educatiu (PASE) els centres públics o privats concertats que hagen incorporat alumnat immigrant després de l'1 de setembre de 2013 en tercer cicle d'Educació Primària o en Educació Secundària Obligatòria, que desconega els idiomes oficials de la Comunitat Valenciana o que presente un greu endarreriment curricular.  
  
4. Programa de suport i reforç (PSR) en instituts d'Educació Secundària  
1. El Ministeri d'Educació, Cultura i Esport i la Comunitat Valenciana col·laboren des de l'any 2005 per a implantar els programes del pla PROA en centres educatius. En el marc dels programes de cooperació territorial entre l'Estat i les comunitats autònomes, es van autoritzar en el curs 2012-2013 programes de suport i reforç en instituts d'Educació Secundària per a aplicar-los en tres cursos escolars i que, per tant, finalitzaran en el curs 2014-2015.  
La finalitat dels programes suport i reforç és la d'afrontar, des d'una perspectiva inclusiva, la situació de centres que reben alumnat en desavantatge educatiu associat a un entorn sociocultural deficitari, per a la qual cosa el centre ha d'impulsar nous procediments d'organització i funcionament i noves estratègies d'ensenyança i aprenentatge que permeten a l'institut afrontar la difícil situació educativa de l'alumnat i millorar les seues expectatives escolars.  
2. Estructura del programa de suport i reforç  
Per a impulsar un replantejament global de l'organització i el funcionament de l'institut, s'actuarà dins dels àmbits següents: l'atenció directa a l'alumnat, la intervenció amb les famílies i la relació amb l'entorn.  
- Del bloc «Atenció directa a l'alumnat», se seleccionaran almenys dos actuacions d'entre les següents:  
Transició de l'Educació Primària a l'Educació Secundària  
Desenrotllament de capacitats  
Reforç educatiu complementari  
Biblioteques escolars  
Convivència escolar  
- Del bloc «Intervenció amb les famílies» se seleccionarà almenys una actuació d'entre les següents:  
Col·laboració entre les famílies i el centre  
Mediadors socioeducatius  
- Del bloc «Relació amb l'entorn» se seleccionarà almenys una actuació d'entre les següents:  
Acompanyament escolar  
Activitats extraescolars  
Absentisme escolar.  
3. En el contracte-programa només es podrà autoritzar programes de suport i reforç als centres que van iniciar la participació en este programa en el curs 2012-2013 i en sol·liciten la continuïtat.  
  
Actuacions de disseny general  
  
1. Actuacions per a la millora de l'èxit escolar i la prevenció de l'abandó escolar prematur  
- Organització d'activitats de reforç curricular: desdoblaments, grups flexibles d'un mateix nivell curricular, presència de dos professors en l'aula, reforços individuals o en grups xicotets.  
- Actuacions educatives d'èxit: grups interactius, tertúlies dialògiques, model dialògic de prevenció i resolució de conflictes, lectura dialògica, biblioteca tutoritzada, comissions mixtes.  
- Atenció a l'alumnat amb altes capacitats i motivació.  
- Canvis metodològics i d'organització del currículum: treball per àmbits.  
- Estratègies metodològiques per al desenrotllament de les competències bàsiques.  
- Actuacions relacionades amb l'àmbit del plurilingüisme.  
- Activitats relacionades amb el foment de la lectura.  
- Activitats relacionades amb el foment de les TIC.  
- Tallers educatius complementaris (taller literari, d'escriptura creativa, teatre, escacs, etc.).  
- Mesures educatives per a disminuir l'abandó primerenc de l'educació i reduir l'absentisme escolar.  
- Actuacions per a la millora de la tutoria: tutories individualitzades, ampliació de l'horari de tutoria, reorganització de la tutoria.  
- Activitats de millora de la convivència escolar: aula de convivència, mediadors, alumnes-tutors.  
- Activitats de millora de l'orientació professional: pla de desenrotllament personal i professional, visites i simulacions d'empreses, tècniques de foment de l'esperit emprenedor i de cerca d'ocupació...  
- Activitats internivells o intercicle.  
  
2. Actuacions per al foment de la participació de les famílies  
- Actuacions dialògiques de col·laboració amb les famílies.  
- Actuacions de formació de pares i mares (xarrades, cursos, formació dialògica, etc.).  
  
3. Actuacions relacionades amb l'entorn  
- Coordinació entre centres educatius.  
- Coordinació amb ajuntaments i altres administracions.  
- Coordinació amb altres organitzacions sense ànim de lucre.  
  
4. Actuacions relacionades amb el professorat  
- Activitats formatives (PAF): cursos, jornades, grups de treball, formació dialògica del professorat, etc.  
- Creació de material didàctic.  
- Actuacions de millora de la coordinació docent.  
- Actuacions de coordinació per al desenrotllament de les competències bàsiques.  
  
Actuacions de disseny propi del centre  
1. Dirigides a l'alumnat.  
2. Dirigides a les famílies.  
3. Relacionades amb l'entorn.  
4. Relacionades amb la formació i coordinació del professorat.


Còpia Permalink ELI